O **Emirato de Dubai** (en árabe إمارة دبيّ , transliterado *Imārat Dubayy*), é un dos sete estados que constitúen os Emiratos Árabes Unidos, sendo o segundo deles en extensión. A capital do emirato é a cidade de Dubai, onde se acolleu a exposición mundial de 2021.

A máxima autoridade é o emir Mohammed bin Rashid Al Maktoum.

Dous feitos cruciais a comezos da década dos setenta do século pasado déronlle un gran pulo ó desenvolvemento do emirato. Un foi a independencia e o establecemento da federación en 1971. O outro foi a gran subida do prezo do cru provocada pola crise do petróleo de 1973, que axudou a relanzar as finanzas do estado. O emirato contribúe en gran medida ó PIB dos Emiratos Árabes Unidos. Os servizos como o tranporte, a loxística e o turismo contribúen dun xeito crecente ó PIB do estado, desprazando á tradicional economía baseada na industria petrolífera.

Xeografía
---------

O Emirato de Dubai está situado na costa do golfo Pérsico dos Emiratos Árabes Unidos, a uns 9 msnm de altitude media. Limita ao sur co emirato de Abu Dabi, ao nordeste co de Sharjah e ao sueste co sultanato de Omán a través do exclave de Hatta, que tamén fai fronteira cos emiratos de Ajmán polo oeste e co de Ras al-Jaima polo norte. Ten unha superficie de 4113 km², que representa unha expansión significativa pois nos seus inicios contaba con 3885 km², por mor das reclamacións sobre a súa soberanía no mar.

O Khor Dubai é un rego que vai desde o nordeste cara ao suroeste, atravesando toda a capital. No leste da capital do emirato está a localidade de Deira, que limita co emirato de Sharjah ao leste e coa localidade de Al Aweer ao sur.

Ecoloxía
--------

Un dugongo.
O deserto de area que rodea a capital posúe algunhas palmeiras datileiras. Os lirios crecen nas chairas occidentais dos *sabkha*, ao leste da cidade, mentres que as acacias e os *ghaf* crecen nas chairas interiores, preto das montañas occidentais de Al Hayar. Varias árbores autóctonas como a palmeira datileira e os *neem*, así como árbores importadas como os eucaliptos, crecen nalgúns parques naturais do emirato.

As especies animais máis comúns nos desertos da zona son a avetarda hubara, a hiena raiada, o caracal, o raposo do deserto, os falcóns e o órice de Arabia. O territorio constitúe un paso de migración entre Europa, Asia e África, polo que máis de 320 especies de aves migratorias atravesan o emirato entre a primavera e o outono. Nas augas próximas á costa viven máis de 300 especies de peixes, como o mero. Nas augas máis afastadas hai tamén peixes tropicais e medusas, así como corais, dugongos, golfiños, baleas e tiburóns. Tamén hai varios tipos de tartaruga, como a tartaruga carei ou a tartaruga verde, ambas as dúas consideradas en perigo de extinción.

Notas
-----

1. ↑  "Dubai". *Diciopedia do século 21* **1**. Edicións do Cumio, Galaxia e do Castro. 2006. p. 731.
2. ↑  "Home | Connecting Minds, Creating the Future | Expo 2020 Dubai". *www.expo2020dubai.com* (en inglés). Consultado o 2021-03-29.
3. 1 2  "Dubai", en Google Maps.
4. ↑  Geographic coordinates of Dubai, United Arab Emirates, en Dateandtime.info *(en inglés)*.
5. ↑  Dubai Arquivado 14 de xullo de 2015 en Wayback Machine. en Dubaifaqs.com *(en inglés)*.
6. ↑  "Flora and fauna of Dubai", en Gowealthy.com *(en inglés)*
7. ↑  "Natural UAE" Arquivado 26 de xaneiro de 2010 en Wayback Machine. en UAEinteract.com *(en inglés)*.

Véxase tamén
------------

|  |  |
| --- | --- |
|  | Commons ten máis contidos multimedia sobre:  ***Emirato de Dubai*** |

### Outros artigos

* Emiratos Árabes Unidos
* Emirato de Abu Zabi
* Emirato de Axman
* Fujairah
* Ras Al-Khaimah
* Sharjah
* Umm al Qaywayn

|  |  |
| --- | --- |
| Control de autoridades | 
* Wd: Q613
* WorldCat
* VIAF: 157098389
* EBID: ID
* FAST: 1330553
* GEC: 0023039
* GeoNames: 292224
* GND: 4204043-7
* ISNI: 0000 0004 0522 1996
* LCCN: n79142799
* MusicBrainz: ID
* NDL: 01049083
* NKC: ge1017725
* OSM: 3766483
* TGN: 7016651

 |